– Jeg synes dette er veldig spennende. Blir bitcoin den nye verdensvalutaen, spør campingplassdriver Bob Slijkhuis, som fikk betalingsterminalen for bitcoin på plass forrige uke.

– Jeg har kjøpt en sånn ipad eller et nettbrett, som er en betalingsterminal for bitcoin. Hvert sekund følger den kursen til bitcoin. Og de som bruker bitcoin kan også betale med mobiltelefonen, sier Slijkhuis.

Han konstaterer at bitcoin-økonomien foreløpig er relativt liten, men han utelukker ikke at den kan bli stor en vakker dag.

VALUTAKURS

– Noen må være den første, og nå kan du betale for en is eller for overnatting med bitcoin her på Buøy camping, sier Slijkhuis, som opprinnelig er fra Nederland.

Han har fått opplyst via en nederlandsk nettside at hans egen campingplass er det første og foreløpig eneste stedet i Norge hvor en kan betale med bitcoin. Slijkhuis forklarer at avhengig av bitcoin-kursen, så kan de som betaler med den digitale valutaen få svært rimelig og av og til kanskje gratis overnatting.

Men som næringsdrivende taper han ikke noe penger på dette, siden han vil motta kroner på kontoen sin når han mottar betaling i bitcoin.

– MISLIKT AV BANKENE

– Det er mange som reiser rundt og som kun overnatter der hvor en kan betale med bitcoin. Dette gjelder folk fra mange land, som blant annet fra Tyskland, Australia og Nederland. I Nederland er det også en by som heter Arnhem, og den byen profilerer seg aktivt som bitcoin-by fra Nederland. Bitcoin er helt nytt her i Norge, men det sprer seg. Hvis en tenker noen år tilbake, da en begynte med kortbetaling i Norge, så var jo noen først ute med det også. Nå begynner det å bli noen år siden, men da var alle vant til å bruke kontanter, og folk lurte veldig på hva dette med kort var for noe. Så kanskje bitcoin blir en stor valuta over hele verden, sier Slijkhuis, som legger til at bankene og myndighetene ikke er noe glade i den digitale valutaen.

– Bankene liker det ikke, siden de ikke tjener noe penger på det, og siden de ikke har noe makt over valutaen. En betaler ingen gebyrer for å bruke bitcoin, forklarer Slijkhuis.

Det var denne uka han fikk betalingsterminalen for bitcoin på plass. Nå venter han på kundene som ønsker å betale med bitcoin.

– SPENNENDE

– Nå må jeg vente til en kommer og betaler med bitcoin. Dette er spennende, sier Slijkhuis.

Bitcoin er en digital valuta laget i 2009 av Satoshi Nakamoto, ifølge wikipedia.no.

– Den totale Bitcoin-økonomien ble 18. november 2012 verdsatt til 122 252 993 USD (95 780 478 EUR). Til forskjell fra de fleste andre valutaer, avhenger ikke bitcoin av noen sentral utsteder. Bitcoins design tillater anonymt eierskap og anonyme overføringer av verdier. Bitcoins peer-to-peer-topologi og fravær av sentralstyring gjør det umulig for noen autoritet, statlige eller andre, å manipulere verdien av valutaen ved å produsere mer av den og dermed indusere inflasjon, ifølge wikipedia.no.